România şi Bulgaria "sunt pregătite" să adere la Spaţiul Schengen şi trebuie admise cât mai curând posibil, dar Croaţia va putea adera "când va îndeplini criteriile tehnice", a declarat miercuri, în şedinţa plenară a Parlamentului European, Gianni Pittela, liderul Grupului Alianţei Progresiste a Socialiştilor şi Democraţilor, informează agenţia de presă ANSA.

Aderarea acestor ţări la spaţiul de liberă circulaţie ar putea "stimula economia europeană, facilitând accesul la unele dintre cele mai mari porturi din sudul Europei", şi fiind o reacţie adecvată la "populismul naţional", a adăugat Gianni Pittella.

"Vom continua să le cerem statelor membre să înceteze blocarea aderării" României şi Bulgariei la Schengen "şi i-am scris preşedintelui Consiliului European, Donald Tusk, pentru a-i solicita să acţioneze în acest sens, dar până acum răspunsul lui a fost vag şi evaziv", a subliniat Gianni Pittella.

"Donald Tusk şi Consiliul trebuie să înceteze să tergiverseze lucrurile din cauza egoismelor naţionale şi trebuie să permită României şi Bulgariei să adere imediat; Europa trebuie să îşi respecte promisiunile", a insistat Gianni Pittella.